รัฐบาลไทย-ข่าวทำเนียบรัฐบาล-กรมศุลกากร "มอบของขวัญปีใหม่ 2565" ยกเว้นค่าธรรมเนียมรายปีให้ผู้จัดตั้ง และผู้ประกอบกิจการเขตปลอดอากร และขยายระยะเวลาการนำของเข้าเพื่อผ่านแดนหรือถ่ายลำออกไปนอกราชอาณาจักร
วันพุธที่ 29 ธันวาคม 2564
กรมศุลกากร "มอบของขวัญปีใหม่ 2565" ยกเว้นค่าธรรมเนียมรายปีให้ผู้จัดตั้ง และผู้ประกอบกิจการเขตปลอดอากร และขยายระยะเวลาการนําของเข้าเพื่อผ่านแดนหรือถ่ายลําออกไปนอกราชอาณาจักร
กรมศุลกากรได้มอบของขวัญปีใหม่ 2565 เพื่อเป็นการลดภาระและบรรเทาผลกระทบที่เกิดขึ้นแก่ผู้ประกอบการจากการแพร่ระบาดของโรคติดเชื้อไวรัสโคโรนา 2019 ด้วยการเสนอกฎกระทรวงเพื่อยกเว้นค่าธรรมเนียมรายปีสําหรับปี 2565
วันนี้ (29 ธันวาคม 2564) นายชัยยุทธ คําคุณ ที่ปรึกษาด้านพัฒนาระบบควบคุมทางศุลกากร ในฐานะโฆษกกรมศุลกากร เปิดเผยว่า กระทรวงการคลัง โดยกรมศุลกากร ได้มอบของขวัญปีใหม่ 2565 เพื่อเป็นการลดภาระและบรรเทาผลกระทบที่เกิดขึ้นแก่ผู้ประกอบการจากการแพร่ระบาดของโรคติดเชื้อไวรัสโคโรนา 2019 ด้วยการเสนอกฎกระทรวงเพื่อยกเว้นค่าธรรมเนียมรายปีสําหรับปี 2565 ให้แก่ผู้ได้รับใบอนุญาตจัดตั้งคลังสินค้าทัณฑ์บน โรงพักสินค้า ที่มั่นคง ท่าเรือรับอนุญาต และเขตปลอดอากร และผู้ได้รับใบอนุญาตประกอบกิจการในเขตปลอดอากรตามกฎหมายว่าด้วยศุลกากร ทั้งนี้ ผู้ประกอบการรายใดที่เสียค่าธรรมเนียม รายปี 2565 ไว้แล้ว สามารถขอคืนได้ที่สํานักงานศุลกากร หรือด่านศุลกากร ที่กํากับดูแลคลังสินค้าทัณฑ์บน โรงพักสินค้า ที่มั่นคง ท่าเรือรับอนุญาตและเขตปลอดอากร
นอกจากนี้ ได้ออกกฎกระทรวงกําหนดให้ผู้นําของเข้าเพื่อการผ่านแดนหรือการถ่ายลําได้รับยกเว้นไม่ต้องปฏิบัติตามกฎหมายว่าด้วยศุลกากรทั้งหมด หรือแต่บางส่วน สําหรับของที่นําเข้ามาเพื่อการผ่านแดนหรือการถ่ายลําหรือของที่ตกเป็นของแผ่นดินตามมาตรา 103 ตั้งแต่วันที่ 1 มกราคม พ.ศ. 2565 ถึงวันที่ 31 มีนาคม พ.ศ. 2565 เพื่อเป็นการบรรเทาผลกระทบที่เกิดขึ้นแก่ผู้นําของเข้าเพื่อการผ่านแดนหรือการถ่ายลําในด้านการปฏิบัติพิธีการศุลกากรเกี่ยวกับการนําของเข้ามา เพื่อการผ่านแดนหรือการถ่ายลําออกไปนอกราชอาณาจักร อันเนื่องมาจากการแพร่ระบาดของโรคติดเชื้อไวรัสโคโรนา 2019 โดยให้ผู้นําของเข้าเพื่อการผ่านแดนหรือการถ่ายลําแสดงหลักฐานและเอกสารที่เกี่ยวข้องที่เป็นเหตุให้ไม่อาจปฏิบัติตามระยะเวลาที่กําหนดไว้ในมาตรา 102 วรรคสอง และมาตรา 103 ต่ออธิบดีกรมศุลกากร เพื่อพิจารณาขยายระยะเวลาการดําเนินการดังกล่าวได้ตามความจําเป็นสําหรับกฎกระทรวงทั้งสองฉบับดังกล่าว ได้ผ่านการเห็นชอบจากคณะรัฐมนตรีแล้ว เมื่อวันที่ 28 ธันวาคม 2564 โดยจะมีผลใช้บังคับเมื่อรัฐมนตรีลงนาม และลงประกาศในราชกิจจานุเบกษาต่อไป
โฆษกกรมศุลกากร กล่าวต่ออีกว่า นอกจากนี้ที่ผ่านมา กระทรวงการคลัง โดยกรมศุลกากร ได้ออกมาตรการเพื่อช่วยเหลือและอํานวยความสะดวกให้ผู้ประกอบการในสถานการณ์การแพร่ระบาดของโรคติดเชื้อไวรัสโคโรนา 2019 ดังนี้
1. การขยายระยะเวลาการยกเว้นอากรศุลกากรสําหรับของที่นําเข้ามาเพื่อการรักษา วินิจฉัย หรือป้องกันโรคติดเชื้อไวรัสโคโรนา 2019 ทั้งนี้ ตามรายการที่กระทรวงสาธารณสุขประกาศกําหนด โดยมีผลบังคับใช้ถึงวันที่ 31 มีนาคม 2565
2. การขยายระยะเวลาการผ่อนผันให้ผู้นําเข้าสามารถใช้สําเนาภาพถ่ายหนังสือรับรองถิ่นกําเนิดสินค้าและคํารับรองถิ่นกําเนิดสินค้าเพื่อขอใช้สิทธิพิเศษทางอากรศุลกากรได้จนถึงวันที่ 31 มีนาคม 2565 ตามประกาศกรมศุลกากร ที่ 149/2564 ลงวันที่ 21 กันยายน 2564
3. การขยายระยะเวลายกเว้นอากรสําหรับของที่นําเข้ามาผลิตเป็นหน้ากาก ไปจนถึงวันที่ 31 มีนาคม 2565
4. การขยายระยะเวลาการขอทุเลาการเสียอากรในสถานการณ์การแพร่ระบาดของโรคติดเชื้อไวรัสโคโรนา 2019 สําหรับผู้ที่ต้องการยื่นคําขอทุเลาการเสียอากร กรณีที่ต้องเสียค่าภาษีอากรเพิ่ม ให้สามารถยื่นหนังสือประกันตนเองของนิติบุคคล หรือหนังสือค้ําประกันของธนาคารฉบับเดิม มาใช้เพิ่มเติมเพื่อเป็นหลักประกันการชําระอากรได้ ไปจนถึงวันที่ 31 มีนาคม 2565 ตามประกาศกรมศุลกากร ที่ 154/2564 ลงวันที่ 27 กันยายน 2564
5. การลดเงินเพิ่มให้กับผู้ประกอบการที่นําของเข้าหรือของออก ซึ่งชําระอากรไว้ไม่ครบถ้วนโดยไม่มีเจตนาหลีกเลี่ยงการเสียอากร และได้นําอากรที่ยังชําระไม่ครบถ้วนมาชําระต่อกรมศุลกากรภายในวันที่ 1 ตุลาคม พ.ศ. 2564 ถึงวันที่ 31 มีนาคม พ.ศ. 2565 โดยลดเงินเพิ่มเหลือร้อยละศูนย์จุดสองห้าต่อเดือนของอากรที่ต้องเสียหรือเสียเพิ่มนับแต่วันที่นําของออกไปจากอารักขาของศุลกากรหรือส่งของออกไปนอกราชอาณาจักรจนถึงวันที่ชําระ ทั้งนี้ การนับระยะเวลาเพื่อคํานวณเงินเพิ่มดังกล่าว เศษของเดือนให้นับเป็นหนึ่งเดือน
6. การงดหรือลดเบี้ยปรับ โดยงดหรือลดเบี้ยปรับในกรณีที่ผู้นําของเข้าหรือผู้ส่งของออกซึ่งไม่เสียอากรภายในกําหนดโดยไม่มีเจตนาหลีกเลี่ยงการเสียอากร และนําเงินอากรที่ต้องเสียตามแบบแจ้งการประเมินอากรมาชําระต่อกรมศุลกากร ภายในวันที่ 1 ตุลาคม พ.ศ. 2564 ถึงวันที่ 31 มีนาคม พ.ศ. 2565